**Mariya Ahmed Didi** (divehiksi *މާރިޔާ އަހްމަދު ދީދީ*; s. 18. elokuuta 1963) on malediiviläinen poliitikko ja asianajaja, joka valittiin marraskuussa 2018 maansa ensimmäisenä naisena puolustusministeriksi. Hän toimi ministerinä vuoteen 2023. Hän edustaa Malediivien demokraattista puoluetta ja istui parlamentissa 2005–2018.

Nuoruus ja koulutus
-------------------

Mariya Ahmed Didi oli 11-jäsenisen sisaruskatraan kolmanneksi vanhin lapsi. Hänellä oli kuusi siskoa ja 4 veljeä. Didi kävi toisen asteen kouluansa Maléssa Aminiyya-koulussa. Hän ajautui 13-vuotiaana vaikeuksiin auktoriteettien kanssa, ja hän joutui jättämään koulun. Aminiyya oli käytännössä Malediivien ainoa koulu, jossa tytöt saivat kunnollista opetusta.

Didi pystyi setänsä tuella muttamaan joulukuussa 1976 Intian, missä hän kävi koulua Bangaloressa. Didi sai Malediiveille harjoittelupaikan kauppa- ja teollisuusministeriöstä. Hänet ylennettiin kolmesti, mutta hän muutti syyskuussa 1988 Britanniaan korkeakoulutusta varten. Hän opiskeli oikeustiedettä Aberystwythin yliopistossa ja sai Englannissa myös luvan toimia asianajajana.

Ura
---

Didi tajusi palattuaan Malediiveille, että hän oli maansa ensimmäinen naispuolinen asianajaja. Hän toimi kuuden vuoden ajan yksityisenä lainharjoittajana, kunnes hän aloitti vuonna 1998 oikeuskanslerin toimistossa.

Didi päätti jättää paikkansa hallinnossa, kun turvallisuusjoukot hakkasivat vankilassa kuoliaaksi 19-vuotias miehen. Monet vangit protestoivat tapausta, ja turvallisuusjoukot murhasivat useita protestoivia vankeja. Turvallisuusjoukkojen kapteeni vapautettiin korkeimmassa oikeudessa, vaikka hän oli alemmassa oikeusasteessa tuomittu vangin murhasta.

Didi alkoi kampanjoida vuoden 2005 parlamenttivaaleja varten. Suurten vaalitilaisuuksien järjestäminen on kiellettyä, joten Didi joutui kävelemään ovelta ovelle. Hänen vaalipiirinsä ulottui yhdeksälle saarelle, joten urakka oli raskas. Hänet valittiin vaaleissa parlamenttiin. Hän oli ainoa valittu nainen.

Didi liittyi ensimmäisellä kaudellaan Malediivien demokraattiseen puolueeseen (MDP), kun maassa hyväksyttiin ensimmäisen kerran puolueet. Hän järjesti vuonna 2006 Malediivien ensimmäisen naistenoikeuksien marssin. Didi on ajanut naistenoikeuksien puolesta, ja hän on joutunut usein hakatuksi, vangituksi ja parjatuksi mediassa. Didi joutui helmikuussa 2012 poliisien pahoinpitelemäksi MDP:n järjestämässä presidentti Mohamed Nasheedin syrjäyttämisen takia pidetyssä mielenosoituksessa.

Didi istui parlamentissa neljän kauden ajan, kunnes hän erosi marraskuussa 2018 tultuaan valituksi presidentti Ibrahim Mohamed Solihin hallituksen puolustusministeriksi. Hän on ensimmäinen nainen Malediivien puolustusministerinä. Hän toimi puolustusministerinä marraskuulle 2023, jolloin hänen seuraajakseen nimettiin Mohamed Ghassan Maumoon.

Yksityiselämä
-------------

Didi meni ensimmäisen kerran naimisiin vuoden 1981 alussa. Affaan-niminen poika syntyi vuoden lopulla. Didi meni toisen kerran naimisiin marraskuussa 1996. Toinen lapsi, Athfaan syntyi toukokuussa 1999 ja tytär Amra huhtikuussa 2005.

Lähteet
-------

1. 1 2 3 4 5 6 7 8  Essay *State.gov*.  19.6.2007. The Office of Electronic Information, Bureau of Public Affair. Viitattu 9.3.2019. (englanniksi)
2. ↑  Republif of the Maldives Legislative Election of 22 January 2005 *Psephos*. Viitattu 9.3.2019. (englanniksi)
3. ↑  Police officer testifies to police brutality against former MDP Chairperson Mariya Didi *Minivan News*. Viitattu 9.3.2019. (englanniksi)
4. ↑  Mariya resigns from Parliament *en.sun.mv*.  17.11.2018. Viitattu 9.3.2019. (englanniksi)
5. ↑  The Social Media Buzz !! Maldives’ first woman defence minister Mariya Ahmed Didi  5.3.2019. Maldives Voice. Viitattu 9.3.2019. (englanniksi)
6. ↑  Mohamed Ghassan Moumoon appointed as new Maldives Defence Minister  20.11.2023. THE DailyGuardian. Viitattu 9.4.2024. (englanniksi)